มาแล้ว “เจลล้างมือธงฟ้า” ล็อตแรก ขายผ่านรถเร่-ออนไลน์ เน้นปชช.เข้าถึงง่าย ราคาประหยัด
"กระทรวงพาณิชย์" เริ่มขายแล้ว เจลล้างมือธงฟ้าแบบบรรจุถุง ล็อตแรก ผ่านรถเร่ธงฟ้า-ออนไลน์ ช่วยปชช. เข้าถึงง่าย ราคาประหยัด
"กระทรวงพาณิชย์" เริ่มขายแล้ว เจลล้างมือธงฟ้าแบบบรรจุถุง ล็อตแรก ผ่านรถเร่ธงฟ้า-ออนไลน์ ช่วยปชช. เข้าถึงง่าย ราคาประหยัด
9 เม.ย. 2563

ผู้สื่อข่าวรายงานข่าวจากกระทรวงพาณิชย์ ว่า กระทรวงพาณิชย์ได้เริ่มจำหน่ายเจลแอลกอฮอล์ล้างมือธงฟ้า ซึ่งเป็นความร่วมมือระหว่างกระทรวงพาณิชย์กับผู้ผลิต โดยผลิตบรรจุถุงจำนวน 1 ล้านถุง ขนาดบรรจุ 100 มิลลิลิตร (มล.) ราคา 30 บาท และได้ส่งไปจำหน่ายผ่านรถเร่ธงฟ้า 265 คันที่วิ่งให้บริการในกรุงเทพฯ และปริมณฑลแล้ว
ส่วนในต่างจังหวัด ได้ส่งไปจำหน่ายผ่านรถเร่ธงฟ้าที่วิ่งให้บริการในแต่ละจังหวัดเช่นเดียวกัน โดยจำกัดการซื้อของประชาชน คนละไม่เกิน 1 ถุง เพื่อให้สามารถซื้อสินค้าได้ทั่วถึง
นอกจากนี้ กระทรวงพาณิชย์กำลังประสานแพลตฟอร์มออนไลน์ ทั้ง Shopee และ Lazada ให้เข้ามาช่วยเป็นตัวกลางจำหน่ายเจลล้างมือธงฟ้าด้วย ซึ่งคาดว่าจะเปิดให้มีการสั่งซื้อออนไลน์ได้ในเร็วๆ นี้ ในราคา 30 บาทเช่นกัน แต่จะจำกัดการซื้อไม่เกินคนละ 1-2 ถุง
สำหรับการจัดทำเจลล้างมือธงฟ้าดังกล่าว เป็นไปตามนโยบายของนายจุรินทร์ ลักษณวิศิษฎ์ รองนายกรัฐมนตรี และรมว.พาณิชย์ ที่ได้เร่งรัดให้เพิ่มทางเลือกให้ประชาชนสามารถหาซื้อเจลล้างมือได้ง่ายขึ้น และราคาถูกลง เพื่อใช้ป้องกันตัวเองในช่วงโควิด-19 ระบาด รวมถึงจะทำให้กลไกราคาเจลล้างมือแอลกอฮอล์สามารถปรับลดลงได้
ทั้งนี้ รายงานข่าว ระบุเพิ่มเติมว่า หลังจากเปิดจำหน่ายเจลล้างมือธงฟ้าล็อตแรกแล้ว กระทรวงพาณิชย์จะติดตาม และประเมินสถานการณ์การผลิตและจำหน่ายอีกครั้ง เนื่องจากขณะนี้กรมสรรพสามิตได้ปลดล็อกให้นำแอลกอฮอล์มาใช้ผลิตเจลล้างมือได้แล้ว ทำให้ผู้ผลิตเร่งกำลังผลิต โดยคาดว่าสินค้าจะทยอยออกสู่ตลาดเพิ่มมากขึ้น
อย่างไรก็ดี หากสถานการณ์ยังไม่ดีขึ้น จะมีการผลิตเจลล้างมือธงฟ้าล็อตที่ 2 ออกมาจำหน่าย เพื่อเป็นทางเลือกให้ผู้บริโภคต่อไป